Det var ikke kønt, men AaB sled sig i dag til en 1-0 sejr over FC Nordsjælland i de døende sekunder på Aalborg Stadion.

AaB spillede sig i dag midlertidigt op på førstepladsen i Superligaen med en 1-0 sejr hjemme over FC Nordsjælland. Men selvom det blev til tre point til tabellen, var det ikke lige prangende, hvad nordjyderne leverede på banen. - I første halvleg var vi nok kun det andetbedste hold derude. Nordsjælland får flyttet rundt med os og vi kan ikke rigtig komme i pres og de kommer lidt for let på bolden og omvendt smider vi bolden alt for meget, siger Kasper Risgård til TV2 Nord efter kampen. Første halvleg var et langt pres fra FC Nordsjælland, og gæsterne spillede sig til adskillige chancer. Men det lykkedes dem ikke at prikke bolden over stregen. I anden halvleg kom AaB bedre med. - Vores 2. halvleg er bedre. Vi kommer langt bedre i pres og vi står langt bedre imod deres små indspil centralt. Vi kan godt mærke, vi begynder at skabe chancer og omvendt har Nordsjælland ikke så meget at byde ind med offensivt. De har en masse boldbesiddelse. Marginalerne er med os i øjeblikket og det er vi rigtig glade for. Godt ti minutter inde i anden halvleg sendte AaB’s cheftræner, Morten Wieghorst, den nyerhvervede tysker, Philipp Ochs, på banen. Og det bragte ny energi til AaB-offensiven. Kort før den ordinære spilletids udløb sparkede Ochs bolden i kassen med et tørt venstrebenshug. Ifølge Kasper Risgård handler det om, at holdet, selvom det ikke altid er lige kønt, giver sig fuldt ud. - Vi kriger og vi løber rigtig mange meter for hinanden. Vi skal blive meget bedre - især på bolden. Men der er ikke nogen der skal komme og tro, at vi ikke vil give alt for trøjen. Vi står imod, selvom vi er presset i bund i første halvleg, så bliver vi langt bedre i 2. halvleg og også mere rolige på bolden, og det er noget af det, vi skal tage med, siger Kasper Risgård. Dagens sejr var nok til at sende AaB op på Superligaens førsteplads, men den måtte nordjyderne senere afgive til FC København, efter de slog Brøndby IF med 3-1 i Parken.